**Абагульненне і сістэматызацыя ведаў па тэме**

**“Складаназалежныя сказы з адной даданай часткай”**

 **( IX клас)**

 *Пляскач Аксана Мікалаеўна****,*** *настаўнік І катэгорыі*

 *ДУА” Турэцкая сярэдняя школа”*

Мэты: садзейнічаць засваенню вучнямі сінтаксічных прымет складаназалежных сказаў з адной даданай часткай, замацаваць пунктуацыйныя нормы пры іх пісьмовым афармленні; удасканальваць уменні вызначаць асаблівасці будовы СЗС, правілына расстаўляць і тлумачыць знакі прыпынку ў іх, вызначаць сродкі сувязі частак у СЗС, сэнсавыя адносіны паміж галоўнай і даданай часткамі;

 ствараць умовы для выхавання культуры маўлення, нацыянальнай самасвядомасці, любові да роднага краю.

Абсталяванне: мультымедыйная прэзентацыя, раздатачны матэрыял для выканання заданняў і рэфлексіі, кластар па тэме “Складаназалежныя сказы”, лісткі кантролю.

 Эпіграф:

 Не аддам, не прадам, не змяняю

Ні на якую ў свеце зямлю

Я цябе, родны, любы мой краю,

Бо ўсім сэрцам удзячным люблю

*Г.П. Калтунова. “Душы маёй зачараванне,*

*мой край Карэліцкі…”*

 **Ход урока**

**І. Арганізацыйны момант**

1.Стварэнне сітуацыі поспеху

Добры дзень, мае паважаныя вучні! Набяромся станоўчай энергіі і з добрым настроем пачнём урок*.(Гучыць музыка І.Лучанка ”Спадчына”*

*(слайд 1,2,3)*

У кожнага чалавека ёсць той куточак, пра які хочацца сказаць неяк чароўна і незвычайна. I чым далей адыходзіць маленства, тым усё даражэйшым робіцца той край, дзе нарадзіўся, дзе самастойна зрабіў першыя крокі, першы раз засмяяўся ад радасці ці заплакаў ад крыўды. А з цягам часу зразумеў, што не прамяняеш сваю маленькую радзіму ні на якую другую . Гэта сцвярджаецца і ў адным з вершаў Галіны Паўлаўны Калтуновай, паэткі, педагога, аўтара кніг пра Карэліцкі край, радкі якога будуць эпіграфам да нашага сённяшняга ўрока:

Не аддам, не прадам, не змяняю

Ні на якую ў свеце зямлю

Я цябе, родны, любы мой краю*,*

Бо ўсім сэрцам удзячным люблю.

 *Г.П.Калтунова. "Душы маёй зачараванне, мой край Карэліцкі..."(слайд 4)*

Скажыце, калі ласка, чаму я звярнулася менавіта да гэтай тэмы? (адказ вучня.) Так , у лістападзе мы адзначылі 80-годдзе нашага раёна. Таму асноўны практычны матэрыял нашага ўрока будзе звязаны з тэмай роднага краю. А дапамогуць нам у гэтым складаназалежныя сказы.

Звярніце яшчэ раз увагу ўвагу на эпіграф. Вызначце, які гэта сказ па будове? Назавіце від СЗС.

Сёння мы з вамі плённа папрацуем, што дасць мажлівасць яшчэ раз упэўніцца ў трываласці сваіх ведаў. Мы ўзновім і сістэматызуем веды пра складаназалежныя сказы *(слайд 5.)*

*2.*Матывацыя вучэбнай дзейнасці

Калі ласка, дакажыце неабходнасць гэтай тэмы ў будучым. ( Адказы вучняў). **ІІ.Актуалізацыя апорных ведаў**

**1*.*Вызначэнне мэты ўрока**

Давайце паспрабуем акрэсліць асноўныя веды, уменні і навыкі, якія спатрэбяцца нам сёння для вырашэння пастаўленай праблемы.

(Вучні самастойна фармулююць, што яны павінны ведаць і ўмець для дасягнення мэты ўрока) *(слайд 6,7.)*

**2**. На працягу ўрока мы з вамі вызначым , наколькі вы валодаеце вышэй названымі ўменнямі і навыкамі. Працаваць мы будзем у парах, групах, ацэньваючы самі сябе. Усе балы будзем заносіць ў лісткі кантролю *(дадатак 1.)*

Каб вызначыць прыметы , якія адпавядаюць складаназалежнаму сказу, прапаную выканаць тэст .Увага на экран *(слайд 8.)*

 **Тэст**

Пазначце прыметы, якія адпавядаюць складаназалежнаму сказу. Выкарыстаўшы іх,скажыце , якія складаныя сказы называюцца складаназалежнымі.

1.Граматычныя часткі звязаны злучальнымі злучнікамі.

2.Граматычныя часткі звязаны злучальнымі словамі.

3.Сувязь паміж граматычнымі часткамі называецца падпарадкавальнай : адна з граматычных частак сэнсава падпорадкоўваецца другой.

4.Сувязь паміж граматычнымі часткамі называецца злучальнай.

5.Граматычныя часткі звязаны падпарадкавальнымі злучнікамі.

 Якія сказы называюцца складаназалежнымі?

(вучні чытаюць на слайдзе, адказы пазначаюць у сшытак)

Якія адказы вы запісалі? Дайце азначэнне складаназалежнага сказа.

**ІІІ.Узнаўленне тэарэтычных ведаў на больш высокім узроўні абагульнення**

 Каб ўзнавіць веды аб СЗС, звернемся да тэорыі. Некаторыя з вас атрымалі папераджальныя заданні. Зараз вы раскажаце ўсё пра
складаназалежныя сказы. Астатніх прашу ўважліва слухаць, бо гэтыя веды
спатрэбяцца для далейшай працы. Звярніцеся да картак *(дадатак 2)*,вы бачыце, што ў прадстаўленых табіцах не хапае інфармацыі. Ваша задача – запоўніць паступова пропускі. Табліцы пранумараваны ў адпаведнасці з той
тэарэтычнай інфармацыяй, якую будзеце слухаць.

**Лінгвістычныя паведамленні вучняў:**

1. Складаназалежныя сказы. Віды даданых частак *(дадатак 3.)*

2. Сродкі сувязі паміж сэнсава-граматычнымі часткамі ў складаназалежным сказе. Знакі прыпынку ў складаназалежных сказах.

Дзякуй за змястоўныя паведамленні.

Правільнасць выканання праверце самастойна, абапіраючыся на адпаведныя слайды прэзентацый. За кожны правільны адказ – 2 балы. (Вучні правяраюць, запаўняюць лісткі кантролю)

Што новага вы даведаліся? Давайце яшчэ раз агучым.

**ІІІ. Выкананне заданняў з пастаянным нарастаннем складанасці .**

А зараз мы прыступаем да практычнай часткі нашага ўрока. Вам прапануецца некалькі заданняў. Выконваць іх будзем на картках. Кантраляваць якасць выканання будзеце самастойна. І так, прыступім да выканання 1 задання

(*слайд 9.)*

**Заданне 1.** Расстаўце знакі прыпынку ў складаназалежных сказах, вызначце сэнсавыя аддносіны паміж галоўнай і даданай часткай ,

І.Карэліцкі край цудоўны куточак беларускай зямлі дзе жывуць дастойныя людзі.

2.Вялікі дзякуй землякам хто падымаў разбураную вайной народнуюгаспадарку.

З.Працаўнікі Карэліччыны зробяць усё для таго каб кожны пражыты дзень прыносіў новыя,больш значныя перамогі.

4.Сёлетні год стаў знакавым для юных хакеістаў раёна якія атрымалі дзве перамогі залаты і сярэбраны медалі ў рэспубліканскіх спаборніцтвах сярод

дзяцей і падлеткаў"3алатая шайба" на прызы Прэзідэнта Рэспублікі Беларусь.

 *( з газеты “Полымя”)*

5 Край мой там,дзе Нёман льецца срэбраплыннай паласой.(А.Гурло)

Праверце, калі ласка, правільнасць выканання *(слайд 10.)* Ці былі дапушчаны памылкі ў расстаноўцы знакаў прыпынку, вызначэнні сэнсавых адносін? Кожны правільны адказ – 2 балы. Выніковы бал пазначайце ў лістках кантролю.

  **Фізкультхвілінка**

 Напэўна, вы ўжо стаміліся, таму я прапаную хвілінку адпачыць.

*( Выконваем коплекс практыкаванняў для вачэй).*

На маім стале раскладзены словы. Падыдзіце, калі ласка , вазьміце лісточкі са словамі, паспрабуйце скласці з гэтых слоў складаназалежныя сказы.

Як вы разумееце сэнс гэтых сказаў?

А) Дзе прайшло маленства, там пачынаецца радзіма.

Б) Куды б цябе ні завяла далёкая дарога, не забывай ніколі ты бацькоўскага парога. (П.Броўка)

А цяпер я прашу вас сесці за сталы ў і папрацаваць у групах.

**Заданне 2 ( праца ў групах)**

1. Работа з тэкстам *(дадатак 4.)*

І група

1. Прачытайце тэкст, вызначце стыль, тып тэксту.

2.Выпішыце складаназалежныя сказы з даданай дапаўняльнай часткай,вызначце сродкі сувязі

3. Пабудуйце схемы сказаў *( на дошцы).*

ІІ група

1.Прачытайце тэкст, вызначце жанр тэксту, тэму, асноўную думку.

2.Знайдзіце і запішыце складаназалежныя сказы з азначальнымі часткамі, вызначце сродкі сувязі

3. Пабудуйце схемы сказаў *( на дошцы).*

Ацаніце сваю працу, прастаўце балы ў лісткі кантролю

**Выразнае чытанне верша “Найлепшы ў свеце Карэліцкі край”**

**(*Музычнае суправаджэнне , слайды з выявамі Карэліцкага краю)****(слайд 12-17)*

Найлепшы ў свеце Карэліцкі край!

Вабіць сэрца птушынымі песнямі гай.

Сінь Ушанскай вады, ціхай Сэрвачы плынь,

Карагоды рабін, сонцам тканых вяргінь,

Дзе ад коласа важкае поле звініць,

А світанкі такія, што нельга забыць!

Дзе ў кожным двары шчасця хопіць на век,

Дзе працоўнаю славай жыве чалавек!

Квітней, радзімая старонка,

Мацуй, Карэліччына, лёс,

Каб твой народ, як песню, звонка

Свой гонар на вякі пранёс!

Г.П. Калтунова

Вы ўважліва праслухалі верш ”Найлепшы ў свеце Карэліцкі край”, мелі магчымасць палюбавацца краявідамі нашага раёна. Зараз ваша абуджаная фантазія, выдумка, адноўленыя веды спатрэбяцца ў далейшай працы.

**Заданне 3.Творчая праца**

Складзіце сказы на зададзеную тэму , якія адпавядалі б наступным схемам :

 1. [ ], ( якая……).

2. (калі….),[ ].

3. [ ….,(які …… ),….].

Зачытайце, калі ласка, свае сказы.

Ацаніце сваю працу, прастаўце балы ў лісткі кантролю.

**ІV.Кантрольна –карэкцыйны этап**

Прапаную выканаць невялікі тэст з мэтай праверкі і замацавання ўзноўленых ведаў па тэме ўрока. За кожнае правільнае выкананае заданне –1 бал *(дадатак 5.)*

*Вучні выконваюць тэст.*

Праверце выкананне тэста па ключы( *слайд 18.)*

Ці былі дапушчаны памылкі. Падыміце руку, хто выканаў тэст беспамылкова? Хто дапусціў 1 памылку?

2 памылкі?

Падлічыце суму балаў.

**V. Ацэнка дзейнасці вучняў на ўроку**

Вернемся да тых балаў, якія зараблялі на ўроку. Прашу вас падлічыць іх і вызначыць атрыманую суму. А цяпер звярніце ўвагу на экран і перавядзіце свае вынікі ў адзнаку *(слайд 19.)*

Здайце ,калі ласка, лісткі кантролю.

Каменціраванне адзнак, выстаўленне ў дзённік

**VІ. Д/з** С. 114, пр.163 ці скласці сачыненне – мініяцюру “Мой чароўны беларускі край”. Пры напісанні выкарыстоўваць складаназалежныя сказы.

**VІІ. Рэфлексія**

Ці выканалі мы мэту нашага ўрока? Давайце звернемся да тых задач, якія мы ставілі ў пачатку ўрока. *(Вучні звяртаюцца да кластара) (слайд 20.)*